Avainsanat

Tiivistelmä



Avainsanat

1. Siirtotyöläisten sosiaaliturva - Yhteisön säännöstö - Henkilöllinen soveltamisala - Eläkkeellä oleva virkamies, joka saa eläkettä muusta jäsenvaltiosta kuin asuinvaltiostaan ja johon sovelletaan asuinvaltiossaan asetuksen 1408/71 piiriin kuuluvia säädöksiä, kuuluu asetuksen soveltamisalaan - Työntekijöiden vapaa liikkuvuus - Asetuksen N:o 1612/86 soveltumattomuus

(Neuvoston asetukset N:o 1612/68 ja N:o 1408/71)

2. Siirtotyöläisten sosiaaliturva - Sairausvakuutus - Muun jäsenvaltion kuin asuinmaan lainsäädännön nojalla suorittamien eläkkeiden saajat - Oikeus saada luontoissuorituksia asuinmaasta - Asetuksen N:o 1408/71 28 a artiklassa olevan ilmaisun "eikä oikeutta eläkkeeseen ole" ulottuvuus

(Neuvoston asetuksen N:o 1408/71 28 a artikla)

3. Siirtotyöläisten sosiaaliturva - Sairausvakuutus - Eläkkeensaajien suoritettaviksi tulevat maksut - Asuinvaltio ei saa periä maksuja sellaisista etuuksista aiheutuvien kustannusten kattamiseksi, joilla on vastaava tarkoitus kuin eläkettä maksavan jäsenvaltion suorittamilla etuuksilla

(Neuvoston asetuksen N:o 1408/71 33 artikla)

4. Siirtotyöläisten sosiaaliturva - Sairausvakuutus - Muun jäsenvaltion kuin asuinmaan lainsäädännön nojalla suoritettavat eläkkeet - Oikeus saada luontoissuorituksia asuinmaasta - Eläkkeensaajilta perittävissä olevat maksut - Kyseisten jäsenvaltioiden vastavuoroisella luopumisella luontoisetuuksista aiheutuvien kustannusten korvaamisesta ei ole merkitystä

(Neuvoston asetuksen N:o 1408/71 28 a artikla, 33 artiklan 2 kohta ja 36 artiklan 3 kohta)

Tiivistelmä

1. Asetusta N:o 1408/71, sellaisena kuin se on muutettuna ja ajantasaistettuna asetuksella N:o 2001/83, sellaisena kuin tämä oli viimeksi muutettuna tosiseikkojen tapahtumahetkellä voimassa olleella asetuksella N:o 3096/95, sovelletaan henkilöön, joka tämän asetuksen tullessa voimaan jäsenvaltiossa

- asui tässä valtiossa mutta ei työskennellyt siellä ja sai eläkkeellä olevana virkamiehenä eläkettä toisesta jäsenvaltiosta ja

- johon sovellettiin asuinvaltiossaan sellaisia säädöksiä, joilla säännellään niitä sosiaaliturvan aloja, jotka kuuluvat tämän asetuksen soveltamisalaan.

Työntekijöiden vapaasta liikkuvuudesta yhteisön alueella annettua asetusta N:o 1612/68 ei sen sijaan periaatteessa sovelleta henkilöön, joka on muuttanut jäsenvaltiosta, jossa hän oli lopettanut työskentelyn, jäsenvaltioon, jossa hän ei työskentele eikä hae työtä.

( ks. 35 kohta ja tuomiolauselman 1 kohta )

2. Asetuksen N:o 1408/71, sellaisena kuin se on muutettuna ja ajantasaistettuna asetuksella N:o 2001/83, sellaisena kuin tämä oli viimeksi muutettuna asetuksella N:o 3096/95, 28 a artiklaan sisältyvää ilmaisua "eikä oikeutta eläkkeeseen ole" on tulkittava siten, että ilmaisulla tarkoitetaan tilannetta, jossa henkilölle ei tosiasiallisesti makseta asumiseen perustuvaa eläkettä eikä ansiotyöhön perustuvaa, tämän henkilön asuinmaana olevan jäsenvaltion lainsäädännön mukaisesti myönnettävää eläkettä, eikä tässä yhteydessä ole tarpeen tutkia, olisiko kyseisellä henkilöllä ollut periaatteellinen oikeus näihin eläkkeisiin.

( ks. 50 kohta ja tuomiolauselman 2 kohta )

3. Asetuksesta N:o 1408/71, sellaisena kuin se on muutettuna ja ajantasaistettuna asetuksella N:o 2001/83, sellaisena kuin tämä oli viimeksi muutettuna asetuksella N:o 3096/95, ilmenevä ja kyseisen asetuksen 33 artiklassa erityisesti ilmaistu yleinen periaate, jonka mukaan eläkkeensaajalta ei voida pelkän jäsenvaltiossa asumisen perusteella periä pakollisia vakuutusmaksuja sellaisista etuuksista aiheutuvien kustannusten kattamiseksi, joista jonkin toisen jäsenvaltion laitos vastaa, on esteenä sille, että jäsenvaltio, jonka alueella eläkkeensaaja asuu, perii eläkkeensaajalta lainsäädäntönsä mukaisesti maksuja tai vastaavia suorituksia vanhuus-, työkyvyttömyys- ja työttömyysetuuksien kustantamiseksi, kun edunsaaja saa vastaavaa tarkoitusta varten etuuksia, joiden kustannuksista vastaa eläkkeiden osalta toimivaltaisen jäsenvaltion laitos.

( ks. 57 kohta ja tuomiolauselman 3 kohta )

4. Asetuksen N:o 1408/71, sellaisena kuin se on muutettuna ja ajantasaistettuna asetuksella N:o 2001/83, sellaisena kuin tämä oli muutettuna asetuksella N:o 3096/95, 28 a artiklan, joka koskee tilannetta, jossa eläkkeensaajalla on oikeus eläkkeisiin yhden tai useamman muun jäsenvaltion lainsäädännön kuin asuinmaan lainsäädännön mukaan sekä samanaikaisesti oikeus luontoissuorituksiin asuinmaassaan, ja toisaalta saman asetuksen 33 artiklan 2 kohdan, joka koskee eläkkeensaajilta perittävissä olevia maksuja, tulkinnan kannalta merkitystä ei ole sillä seikalla, että Suomen tasavalta ja Ruotsin kuningaskunta ovat sopineet asetuksen N:o 1408/71 36 artiklan 3 kohdan ja 15.6.1992 tehdyn pohjoismaisen sosiaaliturvasopimuksen (SopS 106/93) 23 artiklan mukaisesti, että ne luopuvat vastavuoroisesti jäsenvaltion laitoksen toisen jäsenvaltion laitoksen puolesta suorittamista luontoisetuuksista aiheutuvien kustannusten korvaamisesta.

( ks. 64 kohta ja tuomiolauselman 4 kohta )